തെക്കി ബസാറിലെ മേല്പ്പാത കൊണ്ട് ഗുണം കരാറുകാരന് മാത്രമെന്ന് കണ്ണൂര് കോര്പറേഷന് മേയര് ജലപാതയുടെ പേരിലും അശാസ്ത്രീയമായ രീതിയില് നാടിനെ കീറി മുറിക്കാന് ശ്രമമെന്നും ടി.ഒ മോഹനന് കണ്ണൂര്: തിരക്കേറിയ സ്ഥലങ്ങള് ഒഴിവാക്കി തെക്കിബസാറില് മേല്പ്പാലം നിര്മ്മിക്കുന്നതുകൊണ്ട് എന്ത് പ്രയോജനമാണു ജനങ്ങള്ക്ക് ഉണ്ടാകാന് പോകുന്നതെന്ന് മേയര് ടി.ഒ മോഹനന്. തെക്കിബസാറില് അശാസ്ത്രീയമായ മേല്പ്പാല നിര്മ്മാണം ഉപേക്ഷിക്കുക, ഗതാഗതകുരുക്ക് പരിഹരിക്കാന് ശാസ്ത്രീയമായ മേല്പ്പാലം നിര്മ്മിക്കുക എന്നീ ആവശ്യങ്ങള് ഉന്നയിച്ച് സൗത്ത്ബസാര് ജനകീയ ആക്ഷന് കമ്മിറ്റി കലക്ടറേറ്റിനു മുമ്ബില് നടത്തിയ ധര്ണ ഉദ്ഘാടനം ചെയ്യുകയായിരുന്നു അദ്ദേഹം. വികസനത്തിനു ഞങ്ങള് എതിരല്ല. കണ്ണൂരില് മേല്പ്പാലം വരുന്നത് ഒരുവര്ഷം താമസിച്ചാലും പ്രശ്നമില്ല. എന്നാല് ശാസ്ത്രീയമായ പഠനത്തിന്റെ അടിസ്ഥാനത്തിലായിരിക്കണം നിര്മ്മാണം. താണ ഉള്പ്പെടെയുള്ള സ്ഥലങ്ങളില് വലിയ രീതിയിലുള്ള ഗതാഗത കുരുക്കാണു അനുഭവപ്പെടുന്നത്. മേല്പ്പാലം നിര്മ്മാണവുമായി ബന്ധപ്പെട്ട് മേയറായ തന്നോട് ഇതുവരെ ആരും ചര്ച്ചയ്ക്ക് വന്നിട്ടില്ല. ജലപാതയുടെ പേരിലും അശാസ്ത്രീയമായ രീതിയില് നാടിനെ കീറി മുറിക്കാനാണ് ശ്രമം നടക്കുന്നത്. വികസനം എന്നാല് സര്ക്കാരിനു കൊട്ടിഘോഷിക്കാനും കരാറുകാരനും വേണ്ടി മാത്രമായി മാറുകയാണെന്നു ടി.ഒ മോഹനന് പറഞ്ഞു. രാജീവന് എളയാവൂര് അധ്യക്ഷനായി. ദേവസ്യ മാച്ചേരി, പുനത്തില് ബാഷിത്ത്, അന്സാരി തില്ലങ്കേരി, ഭാഗ്യശീലന് ചാലാട്, കെ.ജി ബാബു, അനീഷ് വാണിയങ്കണ്ടി, കെ. സലാലുദീന്, വി.പി ഉവൈസ് നേതൃത്വം നല്കി. Stories you may Like